ဇော်ဝင်းရှိန်(၁၅ နိုဝင်ဘာ ၁၉၇၈)သည်  လူငယ်လုပ်ငန်းရှင်တစ်ဦးဖြစ်ကာ လယ်ယာစီးပွားရေးနှင့် ကူးသန်းရောင်းဝယ်ရေးလုပ်ငန်းတစ်ခုဖြစ်သည့် Ayeyar Hinthar Holdings Co.Ltd ၏ တည်ထောင်သူနှင့် ဥက္ကဋ္ဌဖြစ်ပြီး ဝိတိုရိယဆေးရုံ အပါအဝင်  A Bank ဟု လူသိများသည့်  ဧရာဝတီတောင်သူလယ်သမား ဖွံ့ဖြိုးရေးဘဏ်အား တည်ထောင်သူ တစ်ဦးဖြစ်သည်။

ငယ်ဘဝနှင့်ပညာရေး
----------------

အသက်ဆယ့်ခြောက်နှစ်တွင် ကျောင်းထွက်ခဲ့ကာ  ဖခင်ဖြစ်သူ၏   မိသားစုစီးပွားရေးလုပ်ငန်းဖြစ်သော ဆန်စပါးကဏ္ဍသို့ ဝင်ရောက်ခဲ့သည်ဟုဆိုသည်။

စီးပွားရေးနယ်ပယ်သို့ဝင်ရောက်လာခြင်း
-----------------------------------

၂၀၀၂ ခုနှစ်တွင် ဆောက်လုပ်ရေးနှင့် အလူမီနီယမ် လုပ်ငန်းအား လုပ်ဖော်ကိုင်ဖက်မိတ်ဆွေများနှင့်အတူ စပ်တူလုပ်ကိုင်ရင်း ကိုယ်ပိုင်စီးပွားရေး လုပ်ငန်း အား စတင်ခဲ့သည်။ယင်းနောက်  Ayeyar Hinthar Trading Co. Ltd ကို ရင်းနှီးသော သူငယ်ချင်းတစ်ဦးနှင့် တည်ထောင်ခဲ့သည်။ နှစ်အနည်းငယ်အတွင်း ထိုကုမ္ပဏီသည်  မြန်မာပြည်၏ အကြီးမားဆုံးဆန်တင်ပို့နိုင်သည့် ကုမ္ပဏီစာရင်းဝင် ဖြစ်လာခဲ့ပြီး နောက်ပိုင်းတွင် ၎င်း၏စီးပွားရေး လုပ်ငန်းများအားလုံးကို စုစည်း၍ ဧရာဟင်္သာဟိုးလ်ဒင်းကုမ္ပဏီအဖြစ် ပြောင်းလဲ တည်ထောင်ခဲ့သည်။  ဝိတိုရိယဆေးရုံ အား လုပ်ငန်းရှင်တစ်ဦး နှင့် ပူးပေါင်း၍ ၂၀၁၁ ခုနှစ်ဇွန်လ ၂၅ရက်တွင်ရန်ကုန်မြို့၌တည်ထောင်ခဲ့ကာ လက်ရှိတွင် မြန်မာနိုင်ငံ၏ ထိပ်တန်းဆေးရုံတစ်ခုအဖြစ် ရပ်တည်လျက်ရှိသည်။  ၂၀၁၃ ခုနှစ်တွင် အများပိုင်ကုမ္ပဏီဖွဲ့စည်း၍ ဧရာဝတီတိုင်း၊ ပုသိမ်မြို့တွင် ပုသိမ်စက်မှုမြို့တော်အား တည်ထောင်ခဲ့သည့်အပြင် ၂၀၁၄ ခုနှစ်တွင် ဧရာဝတီတောင်သူလယ်သမားများဖွံ့ဖြိုးရေးဘဏ်အား မိတ်ဖက်စီးပွားရေးလုပ်ငန်းရှင်များနှင့် စတင် တည်ထောင်ခဲ့ကာ ဘဏ်လုပ်ငန်းအား ဆောင်ရွက်ခဲ့သည်။အဆိုပါပုသိမ်စက်မှုမြို့တော် စီမံကိန်းအတွက် တောင်သူများ၏ လယ်ယာများအားရောင်းချရန် ဧရာဝတီတိုင်းဝန်ကြီးချုပ် ဦးသိန်းအောင် နှင့် ဖိအားပေးပူးပေါင်းဆောင်ရွက်ခဲ့သည်ဟု ဧရာဝတီက ဖော်ထုတ်ရေးသားသည်။ ယင်းအပြင် ရှမ်းပြည်နယ် မြောက်ပိုင်း မိုးမိတ်မြို့အနီး ရွှေလီမြစ်ပေါ်တွင် တည်ဆောက်မည့် ရွှေလီရေအားလျှပ်စစ် ရေကာတာ စီမံကိန်း အပိုင်း ၃ ကိုလည်း  လုပ်ပိုင်ခွင့်ရရှိထားသူလည်းဖြစ်သည်။ ဇော်ဝင်းရှိန်သည် ထိပ်သီးလုပ်ငန်းရှင် ဦးဇော်ဇော်နှင့် အလွန်ရင်းနှီးသူဖြစ်ကာ ယခင် နိုင်ငံတော်အေးချမ်းသာယာရေးနှင့် ဖွံ့ဖြိုးရေးကောင်စီ နှင့်လည်း နီးကပ်သော ဆက်ဆံရေးရှိခဲ့သူဖြစ်သည်။အထူးသဖြင့် ရှစ်လုံးကြီးဟု ခေါ်ကြသော ဗိုလ်ချုပ်ကြီး သီဟသူရ တင်အောင်မြင်ဦးနှင့် အထူးနီးကပ်သည့် ဆက်ဆံရေးရှိကာ  စစ်တပ်အရာရှိကြီးများနှင့်ပါ နီးကပ်သော ဆက်ဆံရေးရှိသူအဖြစ် ဖော်ညွှန်းခြင်းလည်းခံရသည်။  ဇော်ဝင်းရှိန်သည် ရန်ကုန်စစ်သမိုင်းပြတိုက်နေရာဟောင်းတွင် ဂျပန်ကုမ္ပဏီများနှင့် ပူးပေါင်းကာ အဆင့်မြင့်ဟိုတယ်နှင့် ရုံးခန်းများပါဝင်သော Y Complex စီမံကိန်းကို လုပ်ကိုင်နေသူလည်းဖြစ်သည်။ ၂၀၁၉ ခုနှစ်က  အာဖရိကနိုင်ငံတစ်ခုဖြစ်သည့် အိုင်ဗရီကို့စ်နိုင်ငံအတွင်း ဖျက်ဆီးလိုက်သော ဆန်တန်ချိန် ၁ သောင်း ၈ ထောင်ကျော်ကို တင်သွင်းခဲ့သည့် ကုမ္ပဏီ ၃ ခု အနက် ဇော်ဝင်းရှိန်၏ ဧရာဟင်္သာကုမ္ပဏီလည်း ပါဝင်သည်ဟု ဘီဘီစီ၏ ဖော်ပြခြင်းကို ခံခဲ့ရသည်။

မိသားစုဘဝ
---------

ဇော်ဝင်းရှိန်သည် ဇနီးဖြစ်သူ ဒေါ်ရွှေယင်းမာနှင့် လက်ထပ်ခဲ့ပြီး သမီး ၃ဦးထွန်းကားခဲ့သည်။

၂၀၂၁ ဖေဖော်ဝါရီနောက်ပိုင်းဖြစ်ရပ်များ
-------------------------------------

ရက်အနည်းငယ် ခေတ္တထိန်းသိမ်းစစ်မေးခြင်းခံရပြီးနောက်  နေပြည်တော်ရှိ နိုင်ငံတော် သမ္မတအိမ်တော် ငုရွှေဝါခန်းမအတွင်း ၂၀၂၁ခုနှစ် ဖေဖော်ဝါရီ ၄ရက်နေ့က  ဗိုလ်ချုပ်မှူးကြီး မင်းအောင်လှိုင် ဦးစီးပြုလုပ်သော  မြန်မာနိုင်ငံဘဏ်များအသင်း နာယက၊ ဥက္ကဋ္ဌနှင့် တာဝန်ရှိသူများ၊ ပုဂ္ဂလိကဘဏ်များမှ ဥက္ကဋ္ဌများ၊ ဒုတိယဥက္ကဋ္ဌများ၊ တာဝန်ရှိသူများ တွေ့ဆုံပွဲသို့ ဇော်ဝင်းရှိန် တက်ရောက်ခဲ့သည်။

စစ်တပ်ရိက္ခာအတွက် ဆန်စပါးဝယ်ယူပေးသော ကုမ္ပဏီများထဲ ဇော်ဝင်းရှိန်ပိုင်ဆိုင်သော ဧရာဟင်္သာ ကုမ္ပဏီလည်း ပါသည်ဟု ၂၀၂၂ခုနှစ် မတ်လ ၂၁ရက်တွင် ဧရာဝတီသတင်းဌာနက  သတင်းဖော်ပြထားသည်။

ယင်းအပြင် ကာတာအခြေစိုက် အူရီဒူး၏ မြန်မာပြည်ရှိ လုပ်ငန်းခွဲ အူရီဒူးမြန်မာကို အမေရိကန် ဒေါ်လာ သန်း ၅၇၆ သန်းဖြင့် စင်ကာပူအခြေစိုက် Nine Communications ကုမ္ပဏီသို့ ရောင်းချလိုက်သည့် အရောင်းအဝယ်နောက်ကွယ်တွင် ဦးဇော်ဝင်းရှိန် ပါဝင်ကြောင်း Myanmar Nowက ဖော်ထုတ်ရေးသားထားသည်။

၎င်းသည် နိုင်ငံတော်စီမံအုပ်ချုပ်ရေးကောင်စီ၏ အမိန့်ကြော်ငြာစာအမှတ်(၂၁၅/ ၂၀၂၂) ဖြင့် ၂၀၂၂ ခုနှစ် နိုဝင်ဘာ ၁၉ ရက်တွင် သီရိပျံချီဘွဲ့ ချီးမြှင့်အပ်နှင်းခြင်းခံရသည်။

ကိုးကား
-------

1. ↑  မော်ကွန်းတင်ပြီးမိတ္တူ။ 8 September 2022 တွင် မူရင်းအား မော်ကွန်းတင်ပြီး။  8 September 2022 တွင် ပြန်စစ်ပြီး။
2. ↑  Myanmar’s tycoons unfazed by NLD victory။ *frontier myanmar* (7 January 2016)။  9 February 2023 တွင် ပြန်စစ်ပြီး။
3. ↑  U Zaw Win Shein။ *A Bank*။ 28 April 2021 တွင် မူရင်းအား မော်ကွန်းတင်ပြီး။  9 February 2023 တွင် ပြန်စစ်ပြီး။
4. ↑  CHAIRMAN'S MESSAGE။ *ayeyarhinthar.com*။  9 February 2023 တွင် ပြန်စစ်ပြီး။
5. ↑  ဝိတိုရိယ ဆေးရုံ အကြောင်း - Victoria Hospital။ *The Myanmar Health Industry Guide*။  9 February 2023 တွင် ပြန်စစ်ပြီး။
6. ↑  World-class integrated industrial city being developed in Pathein။ *Myanmar Digital News* (31 Jan 2021)။  9 February 2023 တွင် ပြန်စစ်ပြီး။
7. ↑  Pathein Industrial City။ *Winningland.org*။  9 February 2023 တွင် ပြန်စစ်ပြီး။
8. ↑  ခရိုနီ ခြေတက် ဦးဇော်ဝင်းရှိန်အကြောင်း တစေ့တစောင်း။ *ဧရာဝတီသတင်းဌာန* (၅ အောက်တိုဘာ ၂၀၂၂)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
9. ↑  Military Crony Linked to New Ownership of Ooredoo’s Myanmar Unit။ *The Irrawaddy* (12 September 2022)။  9 February 2023 တွင် ပြန်စစ်ပြီး။
10. ↑  ရေပန်းအစားဆုံး NLD အမတ်လောင်းမှာ ပြည်ခိုင်ဖြိုးထိပ်သီးနှင့် စီးပွားဖက်များဖြစ်။ *Myanmar Now* (၄ နိုဝင်ဘာ ၂၀၂၀)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
11. ↑  ဒေါ်လာ သန်း ၃၃၀ တန် Y Complex စီမံကိန်း တပ်ကို ကြွယ်ဝနေစေဟု လူ့အခွင့်အရေးအဖွဲ့ဝေဖန်။ *Myanmar Now* (၂၁ မေ ၂၀၂၀)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
12. ↑  အိုင်ဗရီကို့စ်မှာ ဖျက်ဆီးခံရတဲ့ ဆန်တွေတင်ပို့ခဲ့တဲ့ ကုမ္ပဏီ ၃ ခုမှာ ဆန်စပါးအသင်းချုပ် အတွင်းရေးမှူးပါတဲ့ ကုမ္ပဏီပါဝင်။ *BBC Burmese* (၁၉ ဧပြီ ၂၀၁၉)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
13. ↑  Myanmar’s military rounds up business people။ *Asia Times* (25 February 2021)။  9 February 2023 တွင် ပြန်စစ်ပြီး။
14. ↑  နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ တပ်မတော်ကာကွယ်ရေးဦးစီးချုပ် ဗိုလ်ချုပ်မှူးကြီး မင်းအောင်လှိုင် မြန်မာနိုင်ငံဘဏ်များအသင်း နာယက၊ ဥက္ကဋ္ဌနှင့် တာဝန်ရှိသူများ၊ ပုဂ္ဂလိကဘဏ်များမှ ဥက္ကဋ္ဌများ၊ ဒုတိယဥက္ကဋ္ဌများ၊ တာဝန်ရှိသူများနှင့်တွေ့ဆုံ။ *CINCDS Myanmar* (၄ ဖေဖော်ဝါရီ ၂၀၂၁)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
15. ↑  စစ်တပ်ရိက္ခာ ဆန်စပါးအသင်းချုပ်က ဝယ်ပေးနေ။ *ဧရာဝတီသတင်းဌာန* (၂၁ မတ် ၂၀၂၂)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
16. ↑  အူရီဒူးမြန်မာပိုင်ရှင်သစ် ဧရာဟင်္သာလုပ်ငန်းစုမှ ဇော်ဝင်းရှိန်ဖြစ်နိုင်။ *Myanmar Now* (၉ စက်တင်ဘာ ၂၀၂၂)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။
17. ↑  နိုင်ငံတော်စီမံအုပ်ချုပ်ရေးကောင်စီ အမိန့်ကြော်ငြာစာအမှတ်၂၁၅/၂၀၂၂။ *MOI Myanmar* (၁၉ နိုဝင်ဘာ ၂၀၂၂)။  ၉ ဖေဖော်ဝါရီ ၂၀၂၃ တွင် ပြန်စစ်ပြီး။